Små elektriske kjøretøy

Små elektriske kjøretøy, som elektriske sparkesykler, Airwheel, E-wheels, ClassyWalk og Segway, er definert som «sykkel». Interessen for disse produktene har økt voldsomt siden lovendringen i april 2018 som resulterte i at elektriske sparkesykler, selvbalanserende kjøretøy og andre små elektriske kjøretøy ble sidestilt med sykkel. Utleiesparkesyklene som Voi, Tier, Lime osv. defineres som små elektriske kjøretøy, og må følge regelverket for disse.

I Norge finnes det ulike typer små elektriske kjøretøy. Eksempler er elektriske sparkesykler som Xiaomi, Ninebot, E-wheels, større tohjulinger som Segway, mindre enhjulinger og ståbrett som Airwheel og ClassyWalk og elektriske skateboard.

For å bli regnet som en sykkel, må kjøretøyet: 

 Maks. veie 70 kg (inkl. batteri)
 Maks bredde: 85 cm
 Maks lengde: 120 cm
 Være utrustet med sperre slik at produktet når maks 20 km/t med motorkraft (med elektrisk motor), det er akseptert 10% sikkerhetsmargin (dvs. maks 22 km/t er lovlig). Sperren skal være satt fra fabrikk eller ansvarlig representant for fabrikken. Det skal ikke være mulig for forbruker å fjerne sperren.

Det er kun tillatt med sete på kjøretøy med selvbalanserende teknologi.

Dersom disse kravene ikke oppfylles, regnes kjøretøyet som en motorvogn. Da må den oppfylle tekniske krav for den klassen den faller inn i og kan ikke benyttes på gang- og sykkelareal.

Krav ved bruk 
Det er ingen aldersgrense for bruk av små elektriske kjøretøy, og kjøretøyene kan brukes på de samme områdene som vanlige sykler. Det er ikke krav om å registrere kjøretøyet eller tegne ansvarsforsikring på det.

Det er ikke påbudt med sykkelhjelm eller annet sikkerhetsutstyr, men det anbefales å bruke dette. Det er ikke lov å kjøre i påvirket tilstand.

Tekniske krav til små elektriske kjøretøy 
Lys

Ved kjøring i mørke eller skumring skal fremkomstmidlet ha lykt med gult eller hvitt lys og/eller flerfunksjonslykt som kan gi blinkende eller fast hvitt lys foran. Produktet skal ha lykt bak med rødt eller rødt blinkende lys. Lyktene skal være festet til sykkelen, men kan alternativt festes på føreren, med unntak av førerens hode.

Refleks

Det skal være rød refleks bak. Dette kravet gjelder likevel ikke for kjøretøy som på grunn av sin størrelse eller utforming ikke muliggjør en hensiktsmessig montering av dette.

Lydsignal

Produktet skal ha signalhorn/klokke. Annet varsel apparat er forbudt. Dette kravet gjelder likevel ikke for kjøretøy som på grunn av sin størrelse eller utforming ikke muliggjør en hensiktsmessig montering eller bruk av slikt utstyr.

Brems

Produktet skal være utrustet med et system som gjør det mulig å stoppe på en sikker, effektiv og rask måte.

Det stilles ikke spesifikke krav til hvordan bremsesystemet er utformet eller hvordan det fungerer. Det essensielle er at det finnes en eller annen måte å stoppe på dersom man havner i en situasjon som gjør dette nødvendig.

Merking

Sykkelen skal være merket tydelig med produsentens navn, typebetegnelse og fabrikasjonsnummer. Det skal være godt synlig og det skal ikke kunne lett fjernes eller endres.

Eksempler på små elektriske kjøretøy 

 Elektriske sparkesykler
 EUC (Enhjuling)
 Ståhjuling
 Selvbalanserende brett (Hoverboard)
 Elektrisk skateboard

Referanser 

Kjøretøyer